b'\n_START_ARTICLE_\nRobert Dinesen\n_START_PARAGRAPH_\nRobert Theodor Louis Camillo Dinesen (23. lokakuuta 1874 K\xc3\xb6\xc3\xb6penhamina \xe2\x80\x93 8. maaliskuuta 1972 Berliini) oli tanskalainen elokuvaohjaaja ja n\xc3\xa4yttelij\xc3\xa4._NEWLINE_Robert Dinesen syntyi farmaseutin perheeseen. H\xc3\xa4n opiskeli laulamista Vilhelm Heroldin ja n\xc3\xa4yttelemist\xc3\xa4 Nicolai Neiiendamin johdolla ja debytoi K\xc3\xb6\xc3\xb6penhaminan Dagmar-teatterissa vuonna 1894. Dinesenin ensimm\xc3\xa4inen elokuva Kuilu (Afgrunden, 1910)  muistetaan my\xc3\xb6s Asta Nielsenin ja Poul Reumertin esikoiselokuvana. Dinesenill\xc3\xa4 oli p\xc3\xa4\xc3\xa4osa elokuvassa De fire Dj\xc3\xa6vle (1911), jonka  j\xc3\xa4lkeen h\xc3\xa4n ty\xc3\xb6skenteli Nordisk Filmin n\xc3\xa4yttelij\xc3\xa4n\xc3\xa4 ja ohjaajana vuoteen 1917 saakka. T\xc3\xa4n\xc3\xa4 aikana h\xc3\xa4n ohjasi noin 70 elokuvaa._NEWLINE_Vuonna 1918 Dinesen ohjasi kaksi elokuva Ruotsissa. Vuonna 1920 h\xc3\xa4n siirtyi Saksaan, jossa h\xc3\xa4n ohjasi noin 25 elokuvaa. \xc3\x84\xc3\xa4nielokuvan tultua ja natsien noustua valtaan Dinesen omistautui harrastukselleen maalaustaiteelle. H\xc3\xa4n oli naimisissa kolmesti n\xc3\xa4yttelij\xc3\xb6iden Marie Dinesenin, Johanne Dinesenin ja Margrethe Sch\xc3\xb6nin kanssa. Dinesen oli kirjailija Kirsten Thomsenin is\xc3\xa4.'